b"\n_START_ARTICLE_\nDjavakheti\n_START_SECTION_\nHist\xc3\xb2ria\n_START_PARAGRAPH_\nLe Javakh\xc3\xa8tia i la comarca adjunta de la Calarzene (Klardj\xc3\xa8tia) fou un principat georgi\xc3\xa0 del sud-oest de Kartli (aleshores regne d'Ib\xc3\xa8ria). Quan l'Imperi Sass\xc3\xa0nida va suprimir la reialesa ibera el 580 foren governades per una branca de la dinastia cosr\xc3\xb2ida d'Ib\xc3\xa8ria sorgida  (vers 534) de Lle\xc3\xb3, un fill de Vakhtang I Gorgasali i de la seva segona esposa bizantina Helena. Modernament se li ha donat el nom de dinastia Guar\xc3\xa0mida._NEWLINE_Els dos principats (Javakh\xc3\xa8tia i Calarzene o Klardj\xc3\xa8tia, foren adquirits vers el 780 pel pr\xc3\xadncep bagr\xc3\xa0tida armeni Adarnases I de resultes del matrimoni del seu pare Vasak Bagratuni amb una filla del pr\xc3\xadncep Guaram III d'Ib\xc3\xa8ria, pr\xc3\xadncep de Javakh\xc3\xa8tia i Calarzene._NEWLINE_La regi\xc3\xb3 torna a agafar import\xc3\xa0ncia despr\xc3\xa9s de la revoluci\xc3\xb3 russa, quan Arm\xc3\xa8nia i Ge\xc3\xb2rgia van esdevenir independents, i totes dues van reclamar la regi\xc3\xb3 de les valls de l'Akhalkalaki i del Lori) i es van enfrontar en la guerra armeno-georgiana del 13 al 31 de desembre de 1918; una mediaci\xc3\xb3 dels brit\xc3\xa0nics i francesos el gener de 1919 va confiar la regi\xc3\xb3 als georgians per\xc3\xb2 a condici\xc3\xb3 que els armenis participessin en el govern de la regi\xc3\xb3. Despr\xc3\xa9s de l'annexi\xc3\xb3 de les dues rep\xc3\xbabliques a la Uni\xc3\xb3 Sovi\xc3\xa8tica, la q\xc3\xbcesti\xc3\xb3 fou de nou examinada i el 4 de juliol de 1921 va decidir (suposadament sota influ\xc3\xa8ncia de Stalin que era aleshores comissari del poble responsable de les nacionalitats) que pertanyeria a Ge\xc3\xb2rgia._NEWLINE_Actualment \xc3\xa9s una regi\xc3\xb3 de majoria arm\xc3\xa8nia. Per disminuir la proporci\xc3\xb3 d'armenis el govern georgi\xc3\xa0 intent\xc3\xa0 unir-la a altres prov\xc3\xadncies, per\xc3\xb2 top\xc3\xa0 amb els preceptes constitucionals."